KOMMENTAR af BTs fodboldkommentator

Vi har i de seneste uger været to gange i derby-buffeten. Onsdag tager vi tredje gang. Rammer vi mæthedsgrænsen? Ja, det gør vi nok. Selv det bedste måltid, dansk fodbold har at byde på, kan blive for meget af det gode.

Når det så er sagt, lærer man noget hver gang man ser et københavner-derby. Om kvaliteten af den mest intense kamp i Superligaen, men også om styrkeforholdet FC København og Brøndby imellem.

Søndag var FC København det klart bedste hold på banen. Men det var ikke overraskende. Både tabellen og søndagens opgør giver et ganske retvisende billede af forskellen mellem ’Byens hold’ og de blå-gule fra vestegnen, som den ser ud lige nu.

Det kan egentlig ikke betale sig at bruge tid eller spalteplads på at fokusere så meget på netop dette styrkeforhold. For det ændrer sig næppe de næste lange tider. Heller ikke selv om FC København til sommer formentlig sælger deres to bedste spillere i form af Nicolai Jørgensen og forrygende Thomas Delaney. Brøndby halter efter, og en ny strategi med sænkede ambitioner og et budget på slankekur, ligner blot endnu et spark over skinnebenet på den blå-gule løvejagt, der efterhånden har varet et årti.

I stedet giver det mening at føre luppen hen over, hvad Brøndby og sportsdirektør Troels Bech bør gøre til sommer, når en ny virkelighed rammer. En ny virkelighed med mindre økonomisk råderum – og med en ny træner på sidelinjen.

For en måneds tid siden havde jeg en kort snak med 80er-legenden Søren Lerby om, hvad der kendetegner et godt fodboldhold. Hans pointe var råbende indlysende, men også en god huskeregel. Den gik kort sagt på, at et godt hold har gode spillere på alle pladser – og ikke har svage led.

Brøndby har gode spillere. Frederik Rønnow har udviklet sig til en af Superligaens bedste målmænd, Lebogang Phiri vokser dag for dag, mens Daniel Agger, Thomas Kahlenberg og Riza Durmisi ikke behøver yderligere tillægsord.

Men Brøndby har også svage led. Og ikke bare ét. Forskellen fra de bedste spillere til de dårligste, er ganske enkelt for stor. Det blev – endnu engang – understreget i Parken.

Her bør Troels Bech slå ned, når transfervinduet åbner til sommer. Han bør kort sagt fokusere på at nedbringe afstanden i truppen og startopstillingen fra den kvalitative top til den tilsvarende bund. Ståle Solbakken har gjort det samme i FC København. Og det er utvivlsomt en af hovedårsagerne til, at han nu går et mesterskab i møde indenfor få uger.

Bech har naturligvis ikke samme økonomiske muskler som Ståle Solbakken, men mindre kan også gøre det. Der findes dygtige spillere i alle prisklasser og mange af dem går rundt lige under næsen på Brøndby-direktøren. Hos konkurrenterne i Superligaen.

Brøndby har efterhånden brændt sig så mange gange på dyre spillere fra Norge og Sverige. Det har man ikke råd til mere.

Brøndby har stadig appellen til at tiltrække dygtige spillere fra de fleste af Superligaens øvrige klubber. Nu har man også et budget og ikke mindst nedskrevne og nedskruede ambitioner, der retfærdiggør at gå efter billigere spillere med et mere prøvet Superliga-cv. Det kan være vejen til en trup med mere balance.

Kunne du lide denne artikel, så skulle du tage at blive venner med os på Facebook. Der er meget mere af det gode at hente fra BT Sporten. Bliv ven med os her